Nuuskommentaar: Malema vs AfriForum – Wanneer gaan AfriForum te ver?Julius Malema (Foto: ANA) Die geheim van die besit van ’n kernbom is om hom nie te gebruik nie. Dit, so ver, lyk of dit die uitwerking is van AfriForum se private vervolgingseenheid se bestaan, en bereidheid om die daad by die woord te voeg. ŉ Vroeë, moontlike sukses kan wees die eenheid se bereidheid om die voormalige president, Jacob Zuma, aan die pen te laat ry sou die Nasionale Vervolgingsgesag weer kopsku wou wees. Daar kan natuurlik net geraai word of AfriForum se druk uiteindelik veel met die ommeswaai te make gehad het. Daar is egter minder raaiwerk daaraan verbonde of die besluit om handomkeer van plan te verander en Zuma se voortvlugtige seun, Duduzane Zuma, vir strafbare manslag te vervolg. Die jonge Zuma verkeer in die buiteland, skynbaar om vervolging wat met die staatskaping verband hou, te ontduik. Nou het AfriForum se eenheid onder die leiding van die vermaarde vervolger Gerrie Nel sy oë na Julius Malema gewend weens bedrogaanklagte wat met tenders verband hou, en al baie lank sloer. (Die volledige berig kan hier gelees word.) Die NVG het ergerlik op AfriForum se verklaring gereageer en dit onder meer van inmenging en voortydigheid beskuldig. AfriForum beskou die heersende vertraging egter as onaanvaarbaar. Malema was baie gou uit die blokke om te reageer dat dit deel is van ’n komplot van wit mense teen swart mense. Die EFF het gevolg. Lees gerus die reaksie hier. So skrikwekkend soos dit is, kom dit nie naastenby die reaksies op ’n inbelprogram op Radio 2000, waaraan ook adv. Dali Mpofu van die EFF en Kallie Kriel, uitvoerende hoof van AfriForum, deelgeneem het nie. Aan die EFF se kant is ’n bloedstollende weergawe van nie net die verlede nie, maar die hede van die werklikheid opgedis. Die aanbieder se verwysing na die huidige rimpeleffek van apartheid op die hede, is hopeloos oordrewe – inderdaad hiperbolies, gestel. Die sondes van apartheid eweneens. Die probleem met hiperbolisme is dat die twee lyne net in ’n versnellende tempo verder van mekaar wegbeweeg, sodat die spanningsvlak noodwendig by ’n breekpunt moet kom, en met respek, alle hel losbars. Dis in wese aanhitsing tot geweld, en in hierdie geval baie naby aan volksmoord. (Volgens sommige definisies pas volksmoord gemaklik in die uitkoms wat geskets word, en sommiges sal die omvang en wreedheid van plaasaanvalle met gemak daarin omarm.) Dit laat dwingende vrae wat nog nie op ’n samehangende manier aan openbare debat onderwerp word nie: Word nie genoeg skietgoed by AfriForum gevind nie, word na Solidariteit gekyk, en is dié organisasie deur Max du Preez daarvan beskuldig dat dit die Afrikaner gestaatskaap het. Die DKD-saak lê maar soos ’n klip in die maag, want dit bewys die teendeel van voorafopstellings. Ander sal dieper delf en die ou Mynwerkersunie se “sondes” aan Solidariteit kom plak, terwyl Solidariteit darem ’n baie lang pad aanbeweeg het. Hierdie rubriek se politieke inkorrektheid gaan lê ook nie oral ewe lekker in die maag nie. Die werklike toets is dat daar ’n “ander kant” is, nie soos die EFF beweer nie. Adv. Gerrie Nel, hoof van AfriForum se privaat vervolgingseenheid, en Kallie Kriel, uitvoerende hoof van AfriForum, tydens die mediakonferensie (19 April 2018). Foto: Rozier van Tonder AfriForum word daarvan beskuldig dat die geval van Grace Mugabe nie ’n bewys van nie-rassigheid is nie omdat AfriForum die Engels-familie sou ge-“source” het om ’n skyn van nie-rassigheid te skets. Ook in die geval Duduzane sou die oorledene se familie ge-“source” gewees het en die vervolging eintlik gemik wees om Jacob Zuma by te kom, so asof daar geen empatie met die oorledene se familie is nie. Is daar werklik ruimte vir halwe waarhede of doodgewone leuens wanneer reg en geregtigheid bepaal word. Ja, versagtende of verswarende omstandighede. Of by die aard van skuldigbevinding, dolus directus en dolus eventualis waarvan Jan en Alleman geleer het in die Oscar Pistorius-saak (waar einste adv. Nel die aanklaer was) en Reitz Vier se sake. Dit is egter suiwer in die hand van die howe, net soos met skuldigbevinding of nie. ’n Regstelsel waar sake wat ooglopend deur die howe besleg moet word, maar agter die skerms deur politieke oorwegings geskrap word, kan nie geduld word nie. En hiervan maak die private vervolgingseenheid nou seker terwyl daar opsigtelike prima facie (eerste oogopslag)-bewyse is dat Jacob Zuma se inmenging en aanstellings in veral die NVG die grondwetlik-bedoelde regstelsel in gedrang gebring het. Het die land ’n regstelsel wat werk soos die grondwet dit bedoel (en onthou die hof het besluit adv. Abrahams se aanstelling is onregmatig) dan is daar geen behoefte aan ’n private vervolgingseenheid, of waghonde soos Freedom under Law en ander nie. Vir nou, beslis nie, al is daar besliste aanduidings dat adv. Abrahams ander sokkies aangetrek het. Die vraag dan ten slotte: Moet AfriForum sy styl aanpas? Ook onder omstandighede soos wanneer met ’n histeriese rassistiese vitrioel op hom losgetrek word? Beslis nie as dit tot regsverydeling, maak nie saak waar, gaan lei nie en in die proses boonop ’n losbekkige, oorverhitte politikus se politieke loopbaan gaan red nie. Die EFF het immers getoon hy verstaan net een taal, en dis bitter selde gematig, en weet niks van maniere nie. Hiermee word geensins bedoel dat die vredemakers aan hul lot oorgelaat moet word nie, hoogstens dat die politiek korrekte leuen wat dreig om tweespalt te verdiep, uit die prentjie gehaal word. Die skrywer is onder meer die jongste Verhoudingsbeampte wat assistent-direkteur in dié veld geword het en is deur die Welwillendheidstigting vereer, en sou stellig steeds daarby betrokke gewees het as die funksie nie deur die vorige regering afgeskaf nie. Maar dit is ’n wetenskaplike proses wat veel kundigheid vereis (waarvan wanvoorstellings nie een is nie) en ’n gesindheid vereis wat bitter ver weg staan van dít wat die EFF as ’n reël gebruik. Die vredemakers verdien steun, ook openbare steun. En die Solidariteit Beweging het genoeg komponente, ook AfriForum, wat deurlopend by sulke aksies soos die voorsiening van water aan munisipaliteite en die verseëling van slaggate betrokke raak. En sonder Helpende Hand kan ons ons kwalik ’n plekkie in die son insien.